ไทยยังคงเป็นตัวเลือกลำดับต้นของกองถ่ายภาพยนตร์ต่างประเทศ คาดช่วยสร้างรายได้ฟื้นฟูเศรษฐกิจ
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ เปิดเผยว่า จากข้อมูลของนายนริศโรจน์ เฟื่องระบิล อดีตเอกอัครราชทูต ประธานคณะกรรมการพิจารณาคำขออนุญาตถ่ายทำภาพยนตร์ และวีดิทัศน์จากต่างประเทศที่เข้ามาถ่ายทำในไทย (คณะที่ 2) กระทรวงการท่องเที่ยวและกีฬา ระบุ ประเทศไทยยังคงเป็นเป้าหมายสำคัญของการคณะถ่ายทำภาพยนตร์จากต่างประเทศ ด้วยกฏระเบียบที่เอื้อต่อการถ่ายทำ ขั้นตอนที่รวดเร็วและมาตรการส่งเสริมการถ่ายทำ ช่วงไตรมาสแรกของปี 2564 นี้ มีภาพยนตร์ต่างประเทศเข้ามาถ่ายทำในไทยแล้วจำนวน 26 เรื่อง ทำรายได้เข้าประเทศแล้วกว่า 1,183 ล้านบาท ปัจจุบันมีคณะถ่ายทำภาพยนตร์ที่มีมูลค่าการลงทุนตั้งแต่เรื่องละหลักหลายร้อยล้านบาท จนถึงหนึ่งพันล้านบาท จ่อคิวขอเข้ามาถ่ายทำในไทยอย่างน้อย 4 - 5 เรื่องแล้วสาเหตุที่ทำให้ไทยเป็นหมุดหมายสำคัญ ของคณะถ่ายทำภาพยนตร์จากต่างประเทศมีอยู่หลายประการ เช่น ระยะเวลาขออนุญาตถ่ายทำมีความรวดเร็ว ถ้าเอกสารครบถ้วน จะได้รับอนุมัติภายในไม่เกิน 5 วันทำการ เพราะคณะพิจารณาคำขออนุญาตถ่ายทำภาพยนตร์ฯ หรือ “Film Board” มีคณะกรรมการ 3 ชุด เตรียมไว้รองรับ นอกจากนี้ ทีมงานไทยมีทักษะและประสบการณ์การทำงานกับกองถ่ายระดับโลกจากประเทศต่างๆ โดยเฉพาะฮอลลีวู้ด ปัจจุบันไทยมีสตูดิโอและอุปกรณ์การถ่ายทำที่มีคุณภาพและครบครัน อีกทั้งไทยมีโลเคชั่นที่สวยงาม และระบบโครงสร้างพื้นฐานที่มีความพร้อม  และมีมาตรการสนับสนุนการถ่ายทำคือ ถ้าหนังเรื่องใดมีการลงทุนด้วยงบเกิน 50 ล้านบาท มีบทที่ส่งเสริมภาพลักษณ์ประเทศไทย และใช้ทีมงานไทยเป็นส่วนใหญ่ จะมีระบบคืนเงิน (cash rabate) ถึงร้อยละ 15 - 20 นอกจากนี้ ตั้งแต่สถานการณ์การระบาดของโรคโควิด-19 ทั่วโลกเริ่มคลี่คลาย  กองถ่ายต่างประเทศที่เข้ามาถ่ายทำในไทย ยังไม่พบผู้ที่ติดเชื้อโควิด และคณะทั้งหมดได้ผ่านกระบวนการคัดกรอง กักตัว และตรวจหาเชื้อตามมาตรการของรัฐบาลทุกประการ ดังนั้น ธุรกิจอุตสาหกรรมถ่ายทำภาพยนตร์ต่างประเทศในไทย จึงมีความแข็งแกร่ง เป็น soft power ด้านหนึ่ง ที่ช่วยสร้างรายได้ให้กับประเทศ และจะเป็นอีกหนึ่งแรงผลักดันสำคัญในการฟื้นฟูเศรษฐกิจของไทยในยุคหลังโควิดต่อไป